খুব সম্ভৱ লেখকজনে বিত্তীয় লুট আৰু ইকুইটি বজাৰৰ পতনক একে শাৰীতে ৰাখি কৰা সমালোচনাৰ যুক্তি হ ’ ল – দুয়োটা বিনিয়োগতে সেই সময়ত মানুহে টকা হেৰুৱাইছিল৷ আওকাণ কৰা হ ’ ল মিউচুৱেল ফাণ্ডৰ সপক্ষে থকা আন তথ্যবোৰ৷ কিন্তু অকল যে সন্দেহ বা ঋণাত্মকতাতহে এই পক্ষপাতিতাই প্ৰাণ পায় তেনে নহয়, উৎসাহতো এই প্ৰতিনিধিত্বমূলক পক্ষপাতত বিনিয়োগকাৰী আক্রান্ত হ ’ ব পাৰে৷ উদাহৰণস্বৰূপে ইকুইটি বজাৰলৈ যেতিয়া উত্থান আহে তেতিয়া প্ৰায়েই দেখা যায় একোটা বিশেষ খণ্ড (চেক্টৰ) বা বিষয়ে (থিম) সেই সোণালী দৌৰত মূল ভূমিকা পালন কৰে৷ তেনে অৱস্থাত সেই বিশেষ খণ্ড বা বিষয়টোৰ লগত জড়িত কোম্পানীবোৰৰ প্ৰতি মানুহৰ আগ্ৰহ বৃদ্ধি পায়৷ উৎসাহে কেতিয়াবা এনে ৰূপ পায়গৈ যে বিনিয়োগ কৰিব খোজা কোম্পানীটোৰ ভিতৰুৱা অৱস্থা বিশ্লেষণ কৰি নোচোৱাকৈ সেই বিশেষ খণ্ড বা বিষয়টোৰ হোৱা বাবেই বিনিয়োগকাৰীসকলে কোম্পানীটোক অত্যধিক গুৰুত্ব দিবলৈ লয়৷ ভাৰতীয় শ্বেয়াৰ বজাৰতো এনে উদাহৰণ বিদ্যমান৷ ২০০৮ চনৰ শ্বেয়াৰ বজাৰৰ পতনৰ আগৰ সময়ছোৱাত আন্তঃগাঁথনিৰ লগত জড়িত প্ৰায় প্ৰত্যেকটো কোম্পানীক অতি বিনিয়োগযোগ্য বুলি ধাৰণা এটা গঢ় লৈ উঠিছিল৷ ব্যাখ্যা সহজ – ভাৰতীয় অৰ্থনীতি ভালৰ দিশলৈ যাবলৈ হ ’ লে আন্তঃগাঁথনি খণ্ডৰ উন্নয়ণ অপৰিহাৰ্য৷ তেনে অৱস্থাত সেই খণ্ড বা বিষয়টোৰ লগত জড়িত কোম্পানীবোৰ লাভাৱান্বিত হোৱাটো খাটাং৷ কিন্তু বজাৰৰ পতনৰ পিচতহে ওলাইছিল সেই কোম্পানীবোৰৰ ভিতৰত কোনটোৰ বেয়া দিন সহিব পৰা ক্ষমতা কি পৰ্যায়ৰ৷ আন্তঃগাঁথনি ক্ষেত্ৰৰ বহুতো নামী দামী কোম্পানীৰ শ্বেয়াৰে বিনিয়োগকাৰীক বেয়াকৈ ডুবাইছিল৷ প্ৰতিনিধিত্বমূলক পক্ষপাতৰ আন এটা কাৰণ হৈছে ‘ নমুনাৰ আকাৰ উপেক্ষা ’ (চেম্পল ছাইজ নেগলেক্ট) ৷ খুব সৰু বা কম সময়ৰ তথ্যৰ ওপৰত ভিত্তি কৰা হতাশাই হওক বা প্ৰত্যাশাই হওক, বিনিয়োগত কিন্তু বিপজ্জনক৷ বিনিয়োগৰ দীঘলীয়া ইতিহাসৰ মাজৰ পৰা বুটলি অনা তেনেই সৰু বা কম সময়ৰ উদাহৰণবোৰে আপোনাক বিপথে পৰিচালিত কৰিব পাৰে৷ এবাৰ এজন বিনিয়োগকাৰীয়ে মোক প্ৰায় খঙেৰেই প্ৰশ্ন কৰিছিল – ইকুইটি মিউচুৱেল ফাণ্ড আৰু ‘ তিনি পাট্টি ’ ৰ মাজত পাৰ্থক্য কি?